CELEX: 32021R0769
Language: ro
Date: 2021-04-30 00:00:00
Title: Regulamentul (UE, Euratom) 2021/769 al Consiliului din 30 aprilie 2021 de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată

11.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 165/9
               
            
         REGULAMENTUL (UE, Euratom) 2021/769 AL CONSILIULUI
         din 30 aprilie 2021
         de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 322 alineatul (2),
         având în vedere Tratatul de instituire a Comunității Europene a Energiei Atomice, în special articolul 106a,
         având în vedere propunerea Comisiei Europene,
         având în vedere avizul Parlamentului European (1),
         având în vedere avizul Curții de Conturi Europene (2),
         întrucât:
         
                     (1)
                  
                  
                     Resursa proprie bazată pe taxa pe valoarea adăugată (TVA), care a fost stabilită prin Decizia (UE, Euratom) 2020/2053 a Consiliului (3) (denumită în continuare „resursa proprie bazată pe TVA”) ar trebui să fie pusă la dispoziția Uniunii în cele mai bune condiții posibile. În consecință, ar trebui să se stabilească norme pentru statele membre pentru a pune la dispoziția bugetului Uniunii resursa proprie respectivă.
                  
               
                     (2)
                  
                  
                     Din motive de simplitate și transparență și pentru a reduce sarcina administrativă, resursa proprie bazată pe TVA ar trebui calculată pe baza unei cote medii ponderate multianuale definitive. Modalitățile de stabilire a bazei pentru resursa proprie bazată pe TVA ar trebui să fie stabilite în mod uniform, pe baza veniturilor încasate efectiv pentru un an calendaristic dat, și aceasta ar trebui să fie metoda unică definitivă de stabilire a bazei pentru resursa proprie bazată pe TVA.
                  
               
                     (3)
                  
                  
                     Cota medie ponderată definitivă a TVA pentru exercițiul financiar 2016 în fiecare stat membru ar trebui să fie utilizată drept cotă medie ponderată multianuală definitivă.
                  
               
                     (4)
                  
                  
                     Ar trebui să se stabilească o procedură de revizuire rapidă și fiabilă pentru soluționarea eventualelor diferende care pot apărea între un stat membru și Comisie privind cuantumul oricărei rectificări a rapoartelor referitoare la baza resursei proprii bazate pe TVA, pentru a fi evitate astfel procedurile de durată și costisitoare în fața Curții de Justiție a Uniunii Europene.
                  
               
                     (5)
                  
                  
                     În vederea asigurării unor condiții uniforme pentru punerea în aplicare a Regulamentului (CEE, Euratom) nr. 1553/89 al Consiliului (4), ar trebui conferite competențe de executare Comisiei în ceea ce privește stabilirea detaliilor procedurii de revizuire a rectificărilor rapoartelor referitoare la baza resursei proprii bazate pe TVA, precum și în ceea ce privește soluțiile și modificările aferente propuse de statele membre pentru a stabili anumite cuantumuri de avut în vedere la calcularea veniturilor nete totale din TVA. Respectivele competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului (5).
                  
               
                     (6)
                  
                  
                     Prin urmare, Regulamentul (CEE, Euratom) nr. 1553/89 ar trebui modificat în consecință.
                  
               
                     (7)
                  
                  
                     Din motive de consecvență, prezentul regulament ar trebui să intre în vigoare la aceeași dată ca și Decizia (UE, Euratom) 2020/2053 și ar trebui să se aplice de la aceeași dată de aplicare ca și respectiva decizie, și anume de la 1 ianuarie 2021. Cu toate acestea, modificările la Regulamentul (CEE, Euratom) nr. 1553/89 prevăzute în prezentul regulament nu ar trebui să se aplice întocmirii sau rectificării rapoartelor referitoare la baza resursei proprii bazate pe TVA pentru exercițiile financiare anterioare anului 2021,
                  
               ADOPTĂ PREZENTUL REGULAMENT:
         
            Articolul 1
            Regulamentul (CEE, Euratom) nr. 1553/89 se modifică după cum urmează:
            
                        1.
                     
                     
                        Înaintea articolului 1, următorul text se elimină: „Titlul I Dispoziții generale”.
                     
                  
                        2.
                     
                     
                        Articolul 1 se înlocuiește cu următorul text:
                        
                           „Articolul 1
                           Resursa proprie bazată pe TVA se calculează prin aplicarea cotei de apel uniforme prevăzute la articolul 2 alineatul (1) litera (b) din Decizia (UE, Euratom) 2020/2053 (*1) la baza stabilită în conformitate cu prezentul regulament.
                        
                        
                           (*1)  Decizia (UE, Euratom) 2020/2053 a Consiliului din 14 decembrie 2020 privind sistemul de resurse proprii ale Uniunii Europene și de abrogare a Deciziei 2014/335/UE, Euratom (JO L 424, 15.12.2020, p. 1).”"
                        
                     
                  
                        3.
                     
                     
                        Înaintea articolului 2, următorul text se elimină: „Titlul II Domeniu de aplicare”.
                     
                  
                        4.
                     
                     
                        Articolul 2 se înlocuiește cu următorul text:
                        
                           „Articolul 2
                           Resursa proprie bazată pe TVA se calculează pe baza operațiunilor taxabile prevăzute la articolul 2 din Directiva 2006/112/CE a Consiliului (*2).
                        
                        
                           (*2)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).”"
                        
                     
                  
                        5.
                     
                     
                        Înaintea articolului 3, următorul text se elimină: „Titlul III Metoda de calcul”.
                     
                  
                        6.
                     
                     
                        Articolele 3 și 4 se înlocuiesc cu următorul text:
                        
                           „Articolul 3
                           
                              (1)   Pentru un anumit an calendaristic, baza pentru resursa proprie bazată pe TVA se stabilește prin împărțirea cuantumului total al veniturilor nete din TVA colectate de un stat membru din operațiunile menționate la articolul 2 în cursul anului respectiv, corectat în conformitate cu alineatul (2) de la prezentul articol, prin cota medie ponderată multianuală definitivă, calculată în conformitate cu metoda prevăzută la articolul 4.
                              Respectiva cotă medie ponderată multianuală definitivă se exprimă în procente, aplicând metoda prevăzută la articolul 4.
                           
                           
                              (2)   Cuantumul total al veniturilor nete din TVA menționat la alineatul (1) de la prezentul articol se rectifică pentru a ține cont de următoarele:
                              
                                          (a)
                                       
                                       
                                          orice cuantumuri care sunt tratate în scopul resursei proprii, ca operațiuni provenite dintr-un sau destinate unui stat membru, deși sunt provenite dintr-un sau destinate unui teritoriu menționat la articolul 6 din Directiva 2006/112/CE;
                                       
                                    
                                          (b)
                                       
                                       
                                          orice cuantumuri obținute din operațiuni provenite dintr-unul sau destinate unuia dintre locurile menționate la articolul 7 din Directiva 2006/112/CE, în măsura în care un stat membru poate demonstra că veniturile au fost transferate către locul respectiv;
                                       
                                    
                                          (c)
                                       
                                       
                                          orice cuantumuri datorate în urma unor rectificări rezultate din încălcări ale Directivei 2006/112/CE.
                                       
                                    
                           
                              (3)   Cuantumul stabilit prin aplicarea alineatului (1) de la prezentul articol se înmulțește cu cota de apel uniformă prevăzută la articolul 2 alineatul (1) litera (b) din Decizia (UE, Euratom) 2020/2053 pentru a obține resursa proprie bazată pe TVA care urmează a fi pusă la dispoziția bugetului Uniunii.
                           
                        
                        
                           Articolul 4
                           
                              (1)   Resursa proprie bazată pe TVA se calculează pe bază de ani calendaristici.
                           
                           
                              (2)   Cota medie ponderată multianuală definitivă se calculează pe baza metodei prevăzute la alineatele (3)-(8).
                           
                           
                              (3)   Cota medie ponderată multianuală definitivă reprezintă procentul calculat de fiecare stat membru în parte pentru exercițiul financiar 2016, în conformitate cu dispozițiile prezentului articol, astfel cum se aplică înainte de 1 ianuarie 2021.
                           
                           
                              (4)   Procentul prin care se exprimă cota medie ponderată multianuală definitivă se calculează până la a patra zecimală.
                           
                           
                              (5)   Cota medie ponderată multianuală definitivă trebuie să fi fost inspectată și să nu facă obiectul unor notificări referitoare la puncte nesoluționate, astfel cum sunt menționate la articolul 9 alineatul (2).
                           
                           
                              (6)   O cotă medie ponderată care face obiectul unei notificări se utilizează până la soluționarea punctelor care au fost notificate, astfel cum sunt menționate la articolul 9 alineatul (2), și se consideră cotă medie ponderată multianuală provizorie.
                           
                           
                              (7)   Odată cu soluționarea punctelor care au fost notificate, astfel cum sunt menționate la articolul 9 alineatul (2), procentul rezultat înlocuiește cota medie ponderată multianuală provizorie și devine cota medie ponderată multianuală definitivă începând cu exercițiul financiar 2021.
                           
                           
                              (8)   Implicațiile bugetare ale diferențelor dintre cota medie ponderată multianuală provizorie și cea definitivă sunt abordate în cadrul procedurii descrise la articolul 10b alineatul (5) din Regulamentul (UE, Euratom) nr. 609/2014 al Consiliului (*3) (denumit în continuare „exercițiul de echilibrare anuală”).
                           
                        
                        
                           (*3)  Regulamentul (UE, Euratom) nr. 609/2014 al Consiliului din 26 mai 2014 privind metodele și procedura de punere la dispoziție a resurselor proprii tradiționale și a resurselor proprii bazate pe TVA și pe VNB și privind măsurile pentru a răspunde necesităților trezoreriei (JO L 168, 7.6.2014, p. 39).”"
                        
                     
                  
                        7.
                     
                     
                        Articolele 5 și 6 se elimină.
                     
                  
                        8.
                     
                     
                        Înaintea articolului 7, următorul text se elimină: „Titlul IV Dispoziții referitoare la contabilizare și alocarea resurselor proprii”.
                     
                  
                        9.
                     
                     
                        Articolele 7, 8 și 9 se înlocuiesc cu următorul text:
                        
                           „Articolul 7
                           
                              (1)   Până la data de 31 iulie a fiecărui an, statele membre transmit Comisiei un raport în care specifică valoarea totală a bazei resursei proprii bazate pe TVA, stabilită în conformitate cu articolul 3, aferentă anului calendaristic precedent, căreia urmează să i se aplice cota de apel uniformă menționată la articolul 1.
                           
                           
                              (2)   În raportul menționat la alineatul (1) de la prezentul articol sunt incluse toate datele utilizate pentru stabilirea bazei care sunt necesare pentru efectuarea inspecțiilor menționate la articolul 2 alineatul (4) din Regulamentul (UE, Euratom) 2021/768 al Consiliului (*4).
                           
                           
                              (3)   Datele utilizate pentru stabilirea bazei resursei proprii bazate pe TVA sunt datele cele mai recente disponibile în momentul întocmirii raportului.
                           
                           
                              (4)   Statele membre pot cere o prelungire a termenului menționat la alineatul (1) de la prezentul articol în cazul în care circumstanțe excepționale care se află în afara controlului lor fac imposibilă efectuarea calculelor în conformitate cu articolul 3 și, prin urmare, respectarea termenului respectiv. Această cerere se transmite în scris Comisiei și prezintă motivele care stau la baza circumstanțelor excepționale.
                           
                           
                              (5)   După examinarea cererii menționate la alineatul (4) de la prezentul articol, Comisia poate acorda o singură prelungire a termenului menționat la alineatul (1) de la prezentul articol de cel mult două luni. Comisia raportează anual numărul de cereri și deciziile sale corespunzătoare comitetului menționat la articolul 13 alineatul (1).
                           
                        
                        
                           Articolul 8
                           Din rațiuni bugetare, până la data de 15 aprilie a fiecărui exercițiu financiar, statele membre transmit Comisiei o estimare a bazei resursei proprii bazate pe TVA pentru exercițiul financiar următor.
                        
                        
                           Articolul 9
                           
                              (1)   Rectificările care urmează să fie aduse rapoartelor menționate în articolul 7 alineatul (1) din prezentul regulament și care se referă la exercițiile financiare precedente, indiferent de cauza acestora, se efectuează pe baza acordului dintre Comisie și statul membru în cauză.
                              În cazul în care statul membru în cauză și Comisia nu ajung la un acord cu privire la o rectificare, Comisia informează respectivul stat membru printr-o scrisoare referitoare la rectificarea necesară. Respectiva scrisoare constituie „măsuri”, astfel cum sunt menționate la articolul 12 alineatul (2) litera (c) din Regulamentul (UE, Euratom) nr. 609/2014.
                           
                           
                              (1a)   Statul membru în cauză poate solicita Comisiei să revizuiască rectificarea comunicată în scrisoarea menționată în al doilea paragraf de la alineatul (1) de la prezentul articol în termen de două luni de la data primirii respectivei scrisori. Respectiva revizuire se încheie cu o decizie care se adoptă de către Comisie în termen de cel mult trei luni de la data primirii cererii statului membru.
                              În cazul în care decizia Comisiei revizuiește total sau parțial cuantumurile corespunzătoare rectificării comunicate în scrisoarea menționată la alineatul (1) al doilea paragraf de la prezentul articol, statul membru pune la dispoziție cuantumul respectiv. Nicio cerere a statului membru de revizuire a corecției și nicio acțiune în anulare a unei decizii a Comisiei nu afectează obligația statului membru de a pune la dispoziție suma corespunzătoare rectificării.
                              Toate rectificările rapoartelor menționate la articolul 7 alineatul (1) sunt incluse în rapoarte cumulative care modifică rapoartele prealabile întocmite pentru exercițiile financiare în cauză.
                           
                           
                              (1b)   Comisia poate adopta acte de punere în aplicare care să detalieze suplimentar procedura de revizuire menționată la alineatul (1a). Respectivele acte de punere în aplicare se adoptă în conformitate cu procedura de examinare menționată la articolul 13 alineatul (3).
                           
                           
                              (2)   După data de 31 iulie a celui de al patrulea an următor exercițiului financiar în cauză rapoartele menționate la articolul 7 alineatul (1) nu se mai rectifică decât dacă rectificările respective se referă la puncte notificate înainte de acea dată fie de către Comisie, fie de către statul membru în cauză.
                           
                        
                        
                           (*4)  Regulamentul (UE, Euratom) 2021/768 al Consiliului din 30 aprilie 2021 de stabilire a măsurilor de punere în aplicare a sistemului de resurse proprii ale Uniunii Europene și de abrogare a Regulamentului (UE, Euratom) nr. 608/2014 (JO L 165, …, p1).”"
                        
                     
                  
                        10.
                     
                     
                        Înaintea articolului 10, următorul text se elimină: „Titlul V Dispoziții referitoare la control”.
                     
                  
                        11.
                     
                     
                        Articolele 10-13 se înlocuiesc cu următorul text:
                        
                           „Articolul 10
                           
                              (1)   Până la data de 30 aprilie a fiecărui an, fiecare stat membru informează Comisia cu privire la soluțiile și modificările conexe pe care propune să le adopte pentru a stabili cuantumurile menționate la articolul 3 alineatul (2) literele (a) și (b). Soluția propusă indică, după caz, natura datelor considerate adecvate de către statul membru, și include o estimare a valorii bazei pentru resursa proprie bazată pe TVA pentru fiecare element.
                              Până la data de 31 mai a aceluiași an, Comisia comunică celorlalte state membre informațiile menționate la primul paragraf de la prezentul alineat pe care le-a primit de la un stat membru.
                           
                           
                              (2)   Comisia poate adopta acte de punere în aplicare cu privire la soluțiile și modificările aferente propuse de statele membre în conformitate cu alineatul (1) de la prezentul articol. Respectivele acte de punere în aplicare se adoptă în conformitate cu procedura de consultare menționată la articolul 13 alineatul (2) în termen de 60 de zile de la data la care comitetul menționat la articolul 13 alineatul (1) și-a dat avizul.
                           
                        
                        
                           Articolul 11
                           
                              (1)   În urma inspecțiilor menționate la articolul 2 alineatul (4) din Regulamentul (UE, Euratom) 2021/768, raportul menționat la articolul 7 alineatul (1) din prezentul regulament se rectifică în condițiile prevăzute la articolul 9 din prezentul regulament.
                           
                           
                              (2)   În ceea ce privește cota medie ponderată multianuală definitivă menționată la articolul 4 alineatul (2), Comisia evaluează rectificările menționate la articolul 9 transmise de statele membre pentru a soluționa eventualele notificări referitoare la puncte nesoluționate privind cota medie ponderată.
                           
                        
                        
                           Articolul 12
                           
                              (1)   În fiecare an, fiecare stat membru furnizează Comisiei informații privind toate modificările relevante intervenite în procesele și procedurile administrative pe care le aplică în ceea ce privește colectarea TVA în raport cu informațiile furnizate anterior de acesta.
                           
                           
                              (2)   Comisia examinează, în colaborare cu statul membru în cauză, dacă procesele și procedurile menționate la alineatul (1) pot fi îmbunătățite.
                           
                           
                              (3)   Comisia prezintă, la fiecare cinci ani, un raport cu privire la măsurile întreprinse și progresele înregistrate de statele membre în ceea ce privește colectarea TVA și eventualele îmbunătățiri.
                              Comisia prezintă pentru prima dată acest raport Parlamentului European și Consiliului înainte de data de 31 decembrie 2025.
                           
                        
                        
                           Articolul 13
                           
                              (1)   Comisia este asistată de Comitetul consultativ privind resursele proprii (ACOR/TVA), constituit în temeiul articolului 7 alineatul (1) din Regulamentul (UE, Euratom) 2021/768 Respectivul comitet reprezintă un comitet în înțelesul Regulamentului (UE) nr. 182/2011 al Parlamentului European și al Consiliului (*5).
                           
                           
                              (2)   În cazul în care se face trimitere la prezentul alineat, se aplică articolul 4 din Regulamentul (UE) nr. 182/2011.
                           
                           
                              (3)   În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.
                           
                        
                        
                           (*5)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).”"
                        
                     
                  
                        12.
                     
                     
                        După articolul 13 se introduce următorul articol:
                        
                           „Articolul 13a
                           
                              (1)   Comisia întocmește un raport privind funcționarea sistemului de resurse proprii bazate pe TVA cel târziu până la 1 ianuarie 2025. Raportul precizează:
                              
                                          (a)
                                       
                                       
                                          numărul de state membre care aplică în continuare o cotă medie ponderată care face obiectul unor notificări referitoare la puncte nesoluționate;
                                       
                                    
                                          (b)
                                       
                                       
                                          eventualele modificări ale cotelor naționale de TVA.
                                       
                                    
                           
                              (2)   Raportul menționat la alineatul (1) include o evaluare a eficacității și adecvării sistemului de resurse proprii bazate pe TVA și, în special, a cotei medii ponderate multianuale. Dacă este cazul, raportul este însoțit de o propunere de modificare a prezentului regulament în vederea calculării cotei medii ponderate multianuale definitive pe baza unor date mai recente.”
                           
                        
                     
                  
                        13.
                     
                     
                        Înaintea articolului 14, următorul text se elimină: „Titlul VI Dispoziții finale”.
                     
                  
         
            Articolul 2
            Prezentul regulament intră în vigoare la data intrării în vigoare a Deciziei (UE, Euratom) 2020/2053.
            Se aplică de la 1 ianuarie 2021.
            Cu toate acestea, articolul 1 nu se aplică întocmirii sau rectificării rapoartelor referitoare la baza resursei proprii bazate pe TVA pentru exercițiile financiare anterioare anului 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 aprilie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  Avizul din 25 martie 2021 (nepublicat încă în Jurnalul Oficial).
         
            (2)  Avizul din 8 decembrie 2020 (nepublicat încă în Jurnalul Oficial).
         
            (3)  Decizia (UE, Euratom) 2020/2053 a Consiliului din 14 decembrie 2020 privind sistemul de resurse proprii ale Uniunii Europene și de abrogare a Deciziei 2014/335/UE, Euratom (JO L 424, 15.12.2020, p. 1).
         
            (4)  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).
         
            (5)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).